त्यस्तै जेठ २९ मा ३० वर्षीय राजकुमार पञ्जियारको हत्या प्रयास भयो । अञ्चल अस्पताल भर्ना गराइयो तर त्यहाँ उनको प्राथमिक उपचारमात्र सम्भव भयो । अनि तत्काल धरान रेफर गरियो । उनी धरानमै उपचाररत छन् । जेठ ३० गते प्रहरीसँग मुठभेडमा घाइते भएका राजनमुक्ति नेतृत्वको जनतान्त्रिक तराई मुक्तिमोर्चा सम्बद्ध अवधेश मण्डललाई पनि अञ्चल अस्पताल भर्ना गराइयो तर उनलाई पनि प्राथमिक उपचार गरेर धरान रेफर गरियो । बाटोमै मण्डलको मृत्यु भयो । समयमै विशेषज्ञ चिकित्सकको सेवा उपलब्ध हुन सकेको भए दुवैको ज्यान जोगिने थियो । यी त उदाहरणमात्रै हुन् । विशेषज्ञ चिकित्सक अभावमा धेरैले सास्ती भोग्नुपरेका घटना थुप्रै छन् । अञ्चल अस्पताल हुँदाहुँदै धेरै खर्च गरेर अन्यत्र उपचारका लागि जानुपर्ने बाध्यता छ । अस्पतालका मेडिकल सुपरिटेन्डेन्ट डा. गौरांग मिश्रा विशेषज्ञ सर्जन आभावमा बिरामीको उपचार हुन नसकेको स्विकारे ।
